text: Genbrugtøj til børn er en succes
  05 marts 2015 kl. 08.15
  Mødrehjælpens genbrugsbutik i Vejle er så stor en succes, at de torsdag åbner en ny stor butik for at kunne sælge mere og i sidste ende hjælpe flere.
  Sidste år havde butikken - der sælger brugt børnetøj, legetøj og udstyr - så god en omsætning, at de nu har brug for mere plads, for at kunne sælge mere. I de tidligere lokaler var der ikke plads til at vise fx kravlegårde og senge.
  Den nye butik i Foldegade i Vejle er 150 kvm stor, og de frivillige i butikken glæder sig til at sælge alle de ting, som byens borgere donerer til mødrehjælpen.
  Mødrehjælpen er en socialhumanitær organisation, der rådgiver og støtter sårbare gravide og børnefamilier i svære situationer og pengene dertil kommer bl.a. fra deres egne genbrugsbørnetøjbutikker landet over.
  Naboer på TV SYD+ besøger i dag Mødrehjælpens nye butik, når vi sender direkte fra Vejle kl 15. Udsendelsen kan også ses kl 19.55.
  